
Namjena aktivnosti školskog preventivnog programa (ŠPP) jest poučavanje učenika općim životnim vještinama te sprečavanje i suzbijanje neprihvatljivih oblika ponašanja. Potrebno je pomoći djeci u donošenju ispravnih odluka i pomoći im u uspješnom rješavanju problema. 
Rad s učiteljima, učenicima i roditeljima usmjeren je na promicanje znanja i vještina koje mogu učvrstiti i unaprijediti zdrav stil življenja, promicati zdravlje i prevenciju bolesti, pravilnu organizaciju slobodnog vremena, kvalitetnu ponudu sportskih i drugih sadržaja.
U školi se kontinuirano provodi školski preventivni program „Za sigurno i poticajno okruženje među djecom“ od 1. do 8. razreda,  a uključeni su svi djelatnici, učenici, roditelji  i lokalna zajednica. Posebno odgovornu ulogu u provođenju programa imaju razrednici i stručno razvojna služba. Voditeljica ŠPP-a je psihologinja Dragana Švenjak.
U nižim razredima pokrećemo program „Prevencije elektroničkog zlostavljanja“, a u višim 
 razredima nastavljamo  provoditi „Sigurnih 5 za sigurni Internet“. 
7.i 8. razredi uključeni su u program „Sigurno ponašanje na internetu“ sastoji se od predavanja i ankete od djelatnika iz policije.
U 6. i 7. razredima provodimo program „Trening životnih vještina“ u suradnji s Centrom za prevenciju i izvanbolničko liječenje ovisnosti. Programom je predviđeno održati po 13 radionica u svakom odjelu 6.  i 7. razreda, a cilj im je razvijati socijalne vještine kod djece, podučiti ih kako se suočavati s problemima, konfliktima, stresom, kako kvalitetno donositi odluke, kako reći „ne“ pritiscima i negativnim izazovima. I u ostalim razredima se u okviru ŠPPO-a provode radionice  socijalnih vještina – izgradnja komunikacijskih, organizacijskih i socijalnih vještina, jačanje samopoštovanja, razvoj suradnje, izgrađivanje stavova o sebi i drugima. 
U program je uključena i briga za zdravlje  - od 1. razreda kroz nastavne predmete, satove razredne zajednice i predavanje liječnice primarne zdravstvene zaštite. Ti sadržaji obuhvaćaju zdravu prehranu, usvajanje i provođenje  pravilnih higijenskih navika, redovitu tjelesnu aktivnost, odgovorno ponašanje prema sebi i drugima. Također se radi na osvješćivanju kod donošenja odluka, preuzimanja odgovornosti i posljedica. U program je uključena i uporaba informacijske i komunikacijske tehnologije, te njihova zlouporaba – facebook, mobiteli – slikanje, neprimjerene poruke itd. U provođenje programa uključeni su i roditelji kroz roditeljske sastanke i redovite informativne razgovore s razrednikom.
Jedna od sastavnica ŠPP-a je i briga za kvalitetnom organizacijom slobodnog vremena naših učenika. Zato su im ponuđene brojne sekcije slobodnih aktivnosti koje mogu zadovoljiti najrazličitije interese.
Posebno ističemo sportske programe koji potiču kretanje i tjelesne aktivnosti.




